התחפשנו שנינו לשוטרים, ואתה כעסת שרק לעצמי השגתי כובע. הכעס הזה שלך על פרטים כל כך שוליים הצחיק אותי נורא. אתה לעומת זאת, אחרי תקרית שכזו לא היית מדבר איתי יומיים שלמים. עדיין, את מגילת אסתר הסכמת להקריא לי מההתחלה ועד הסוף, בניגון שהפיל אותי מצחוק.  צחקנו המון. במיוחד בטיולים האלו בכל הארץ שתמיד התחילו או הסתיימו באיזו כנסייה או מנזר. היתה לך אובססיה לכנסיות ומנזרים. בגלגול הקודם היית כומר. אני הייתי ילדה שנספתה בשואה. היה לי את החלום החוזר הזה שבו אני ילדה יהודיה קטנה שרצה בגטו. היו הרבה חלומות, ואת כולם רצית שאספר לך. תמיד היינו מוצאים איזה כומר או נזירה שיהיו קורבן לצרפתית העילגת שלי ולערבית הספרותית שלך, ותמיד הייתי ממשיכה את השיחות האלו באנגלית בשעה שאתה היית בוחר יינות במרתפים. מאז שנפרדנו אני שותה רק בירה.  באותה עת קניתי לך את "עמודי תבל" של קן פולט, יצירת מופת על בונה קתדראלות מהמאה השתים-עשרה. אמרת לי שאתה רק רוצה לחזור כבר הביתה כדי להמשיך לקרוא. לקראת סוף הספר הגבלת את הקריאה לעמודים ספורים ביום כדי שלא יגמר לעולם. להקדשה שכתבתי לך בעמוד הראשון של הספר עשית תיקון אומנותי